LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr.17**

**2019. gada 30. janvārī**

Atklāta sēde, sākas plkst. 10.00, beidzas plkst. 11.52

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Jurašs *(komisijas priekšsēdētājs)*, Aldis Blumbergs *(komisijas priekšsēdētāja biedrs)*, Edvīns Šnore *(komisijas sekretārs)*, Jānis Ādamsons, Raimonds Bergmanis, Kaspars Ģirģens, Ivans Klementjevs, Ainars Latkovskis, Juris Rancāns, Mārtiņš Staķis**

**uzaicinātie:**

* Iekšlietu ministrijas Nozares politikas departamenta direktors **Arnis Jurševics**
* Iekšlietu ministrijas Nozares politikas departamenta Plānošanas nodaļas vadītāja **Valija Kalvāne**
* Iekšlietu ministrijas Informācijas centra Administratīvo pārkāpumu uzskaites nodaļas vadītāja **Margita Kukjāne**
* Valsts policijas Galvenās kārtības policijas pārvaldes Prevencijas vadības nodaļas priekšnieks **Andis Rinkevics**
* Valsts policijas Galvenās kriminālpolicijas Kriminālizlūkošanas pārvaldes 3.nodaļas (noziedzīgi nodarījumi pret tikumību un dzimumneaizskaramību (t.sk. bērnu) apkarošana) galvenā inspektore **Dace Landmane**
* Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore **Vineta Pavlovska**
* Labklājības ministrijas parlamentārais sekretārs **Roberts Spručs**
* Labklājības ministrijas Bērnu un ģimenes politikas departamenta direktore **Linda Liepa**
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Tieslietu ministrijas Valststiesību departamenta direktore **Inta Salinieka**
* Tieslietu ministrijas Valststiesību departamenta Administratīvo tiesību nodaļas vadītāja **Natālija Laveniece-Straupmane**
* Tieslietu ministrijas Tiesu sistēmas politikas departamenta juriste **Lelde Šlisere**
* Valsts probācijas dienesta Resocializācijas departamenta vadītāja **Ieva Sviķe**
* Ieslodzījumu vietu pārvaldes priekšnieka vietnieks **Māris Stivrenieks**
* Ieslodzījumu vietu pārvaldes centrālā aparāta Resocializācijas daļas priekšniece **Svetlana Trubačova**
* Ieslodzījumu vietu pārvaldes centrālā aparāta Informācijas sistēmu drošības pārzinis **Arkādijs Gruzdovs**
* Valsts bērnu tiesību aizsardzības inspekcijas Bērnu tiesību aizsardzības departamenta direktore **Renāte Alberga**
* Valsts bērnu tiesību aizsardzības inspekcijas Bāriņtiesu un audžuģimeņu departamenta direktora vietniece **Laura Ķurbe**
* Veselības ministrijas Sabiedrības veselības departamenta direktore **Santa Līviņa**
* Veselības ministrijas Veselības aprūpes departamenta Veselības aprūpes organizācijas nodaļas vecākā eksperte **Liene Skuja**
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības nodaļas vadītāja vietniece **Liene Liepiņa**
* Jaunsardzes un informācijas centra direktors pulkvežleitnants **Aivis Mirbahs**
* Izglītības kvalitātes valsts dienesta Licencēšanas un reģistru departamenta direktores vietnieks **Ivans Jānis Mihailovs**
* Izglītības un zinātnes ministrijas Izglītības departamenta vecākā referente **Sanita Treimane**
* Valsts izglītības satura centra Neformālās izglītības departamenta Interešu izglītības un audzināšanas darba nodaļas vadītāja **Astra Aukšmuksta**
* Latvijas Pašvaldību savienības padomniece juridiskajos jautājumos **Vineta Reitere**
* Latvijas Pašvaldību savienības padomnieks informācijas tehnoloģiju jautājumos **Guntars Krasovskis**
* Latvijas Bāriņtiesu darbinieku asociācijas valdes priekšsēdētāja **Aurika Zīvere**
* Rīgas domes Informācijas tehnoloģiju centra Projektu pārvaldes priekšnieks **Ainars Andersons**
* Rīgas domes Informācijas tehnoloģiju centra Sociālās palīdzības, kārtības un drošības nozaru IKT vadītājs **Jānis Graudiņš**
* Latvijas Interneta asociācijas Latvijas Drošāka interneta centra vadītāja **Maija Katkovska**

**komisijas darbinieki: vecākā konsultante Ieva Barvika, konsultante Daina Sunepa, konsultants Māris Veinalds**

**Sēdi vada:** komisijaspriekšsēdētājs J.Jurašs

**Protokolē:** D.Sunepa

Izskatāmie dokumenti:

1. *Ministru kabineta 2013. gada 21. augusta rīkojums Nr.392 “Par bērnu noziedzības novēršanas un bērnu aizsardzības pret noziedzīgu nodarījumu pamatnostādņu 2013.-2019. gadam”.*
2. *Iekšlietu ministrijas prezentācijas materiāls “Bērnu noziedzības novēršanas un bērnu aizsardzības pret noziedzīgu nodarījumu pamatnostādņu 2013.-2019. gadam īstenošana 2018. gadā”.*
3. *Iekšlietu ministrijas 24.01.2019. vēstule nr.1-28/205 (SK reģ.nr.2/203-13/19).*
4. *Latvijas Republikas tiesībsarga 02.01.2019. vēstule Nr.6-8/1 (SK reģ.nr.2/12-13/19).*
5. *Tieslietu ministrijas 24.01.2019. vēstule nr.1-11/254 (SK reģ.nr.2/202-13/19).*
6. *Labklājības ministrijas 25.01.2019. vēstule nr.33-1-0402/153 (SK reģ.nr.2/219-13/19).*
7. *Veselības ministrijas 22.01.2019. vēstule nr.01-11.1/348 (SK reģ.nr.2/183-13/19).*
8. *Izglītības un zinātnes ministrijas 25.01.2019. vēstule nr.4-2e/19/269 (SK reģ.nr.2/224-13/19).*
9. *Aizsardzības ministrijas e-pasta 23.01.2019. vēstule (SK reģ.nr.2/193-13/19).*
10. *Latvijas Pašvaldību savienības 25.01.2019. vēstule nr.201901/SAN92/NOS58 (SK reģ.nr.3/229-13/19).*
11. *Latvijas Interneta asociācijas Drošāka interneta centra e-pasta 29.01.2019. vēstule (SK reģ.nr.3/265-13/19).*

Darba kārtība:

1. **Bērnu noziedzības novēršanas un bērnu aizsardzības pret noziedzīgu nodarījumu pamatnostādņu 2013.-2019. gadam īstenošanas gaita.**

**J.Jurašs** atklāj sēdi un informē par darba kārtību.

Norāda, ka atbilstoši Ministru kabineta rīkojumam par Bērnu noziedzības novēršanas un bērnu aizsardzības pret noziedzīgu nodarījumu pamatnostādņu 2013.-2019. gadam (turpmāk – Pamatnostādnes) apstiprināšanu, Iekšlietu ministrija ir atbildīgā institūcija Pamatnostādņu īstenošanā.

Lūdz Iekšlietu ministrijas pārstāvjus ziņot par jautājuma aktualitātēm.

**A.Jurševics** informē, ka šobrīd Iekšlietu ministrijas uzmanība ir koncentrēta uz Latvijas Republikas tiesībsarga 2018. gada 11. decembra atzinumā pārbaudes lietā Nr. 2017-42-27K par Nepilngadīgo personu atbalsta informācijas sistēmu (turpmāk – NPAIS) konstatēto trūkumu un nepilnību novēršanu. Atbilstoši valdības uzdevumam Iekšlietu ministrijai līdz 2019. gada martam ir jāsniedz priekšlikumi un redzējums par tiesībsarga ieteikumu īstenošanu.

A.Jurševics pateicas Tiesībsarga birojam par to problēmu aktualizēšanu, kas saistītas ar NPAI funkcionalitāti. Lai gan Iekšlietu ministrija ir NPAIS turētāja, tomēr šīs sistēmas funkcionalitāte ir atkarīga no daudzām citām iestādēm, kas nav ministrijas pārraudzībā un pakļautībā.

Tāpat Iekšlietu ministrija atzīst, ka aktuāla un nepieciešama ir vairāku reģistru, piemēram, Audžuģimeņu reģistra, izveide.

Kā būtisku uzdevumu A.Jurševics uzsver Labklājības ministrijas, Tieslietu ministrijas un Iekšlietu ministrijas kopīgo projektu “Bērna māja”.

**J.Jurašs** lūdz izskaidrot NPAIS būtību un izveides mērķi.

**A.Jurševics** skaidro, ka NPAIS mērķis ir visām iesaistītajām iestādēm apmainīties ar informāciju par bērniem, kuri nonākuši tiesībsargājošo iestāžu vai bāriņtiesu redzeslokā. Tiesībsargs savā atzinumā norāda, ka ne visas iestādes ir motivētas dalīties ar šo informāciju un iemesli tam ir dažādi.

A.Jurševics informē, ka ir sagatavota prezentācija ar statistikas datiem par bērnu noziedzību.

**J.Jurašs** dod vārdu Valsts policijas pārstāvim.

**A.Rinkevics** sniedz prezentāciju, uzsvaru liekot, pirmkārt, uz bērniem, kuri izdara likuma pārkāpumus, un, otrkārt, uz bērniem, kuri pakļauti riskam kļūt par upuriem. Runājot par nepilngadīgo noziedzības tendencēm, A.Rinkevics norāda, ka pēdējo 10 – 15 gadu laikā nepilngadīgo noziedzība ir būtiski samazinājusies, savukārt noziedzības līmenis pēdējo piecu gadu laikā saglabājas nemainīgs. Norāda, ka 2013./2014. gadā noziedzīgu nodarījumu izdarīja katrs 300. nepilngadīgais, savukārt šogad – katrs 500.–530. Visvairāk noziedzīgi nodarījumi tiek izdarīti pret īpašumu. Ar katru gadu arvien vairāk pieaug to likuma pārkāpumu skaits, kuri tiek izdarīti interneta vidē, un var prognozēt, ka nākotnē šis skaits vēl pieaugs.

Stipri pieaudzis sastādīto administratīvo pārkāpumu protokolu skaits – 2018. gadā līdz 9000 (pēdējos piecos gados šis skaits bija samērā stabils – 5000 – 6000 gadā). Ja līdz šim attiecībā uz nepilngadīgajiem tika īstenota vispārējā prevencija, tad 2018. gadā Valsts policija nopietni pievērsās kontroles funkcijai. Tas daļēji izskaidro sastādīto administratīvo pārkāpumu protokolu skaita pieaugumu. Katram policijas iecirknim ir izstrādāts prevencijas plāns un doti konkrēti uzdevumi. Šādi tiek mazināts arī noziedzības latentums. Salīdzinot ar 2017. gadu, visvairāk palielinājies sastādīto administratīvo pārkāpumu skaits par smēķēšanu, narkotisko vielu iegādāšanos, glabāšanu un lietošanu, kā arī alkoholisko dzērienu vai citu apreibinošu vielu lietošanu vai atrašanos to ietekmē.

Kopš 2016. gada būtiski audzis pašvaldību administratīvo komisiju pieņemto lēmumu par audzinoša rakstura piespiedu līdzekļu piemērošanu bērniem, jo ar šo gadu par primāro vairs netika uzskatīts sods. Tas parāda pašvaldību lomu, proti, no pašvaldību komisiju pieņemtajiem lēmumiem 2018. gadā, pārsvarā pieņemti lēmumi par brīdinājuma izteikšanu. Tātad sods nav motivējošs faktors, jo atkārtoti izdarīto noziedzīgo nodarījumu skaits no gada uz gadu nemazinās. Piemēram, pagājušajā gadā atkārtoti lietojot alkoholu “pieķerti” aptuveni 400 bērni. Būtu jāizvērtē jautājums par sociālo programmu efektivitāti.

A.Rinkevics akcentē, ka viens no būtiskākajiem rādītājiem ir bērnu skaits, kuri atzīti par cietušiem noziedzīgos nodarījumos. Vidēji gadā cieš 520 – 530 bērni. Galvenais secinājums – no kopējā bērnu apdraudējuma noziedzīgie nodarījumi ir aptuveni 3 %, savukārt vairāk nekā 90 % - traumatisms. Šiem jautājumiem būtu jāpievērš uzmanība.

Personām sastādīto administratīvo pārkāpumu protokolu skaits pēdējo divu gadu laikā ir nedaudz pieaudzis. To varētu skaidrot ar apstākli, ka ir pieaudzis cilvēku ziņojumu skaits, piemēram, par bērniem, kuri klaiņo, lai gan par šo jautājumu būtu vajadzīga padziļināta izpēte.

A.Rinkevics informē, ka administratīvo pārkāpumu protokoli pārsvarā sastādīti par bērnu aprūpes pienākumu nepildīšanu, tai skaitā par fizisku un emocionālu vardarbību pret bērnu. Bērni pārsvarā cieš mājās no ģimenes locekļiem. Šo noziedzīgo nodarījumu profilakse ir samērā grūta, jo pārkāpumi notiek slēgtā vidē.

Vērš uzmanību, ka bērni cieš arī citos negadījumos (ceļu satiksme, ugunsgrēki, noslīkšana).

Attiecībā uz NPAIS A.Rinkevics norāda, ka ar katru gadu pieaug sistēmā ievadīto uzdevumu skaits. Uzsver, ka, lai gan NPAIS platformai jāveic daudzi uzlabojumi, tomēr bez tās nav iespējams iztikt, jo tā ir vide, kurā iestādes sadarbojas, turklāt sistēma palīdz kontrolēt bērnus, sevišķi lielajās pilsētās, tostarp, ja ģimene maina dzīvesvietu.

No būtiskākajām aktualitātēm 2018. gadā A.Rinkevics atzīmē, ka saistībā ar finanšu piešķiršanu no nepilngadīgo noziedzības novēršanas fonda līdzekļiem Valsts policija kopīgi ar Iekšlietu ministriju aktualizēja jautājumu par bērnu drošību sabiedriskajā transportā. Tika sagatavota informācija pārvadātājiem, tai skaitā sabiedrisko transportlīdzekļu vadītājiem par to, kādai jābūt rīcībai, lai novērstu riskus, saskaroties ar nepilngadīgu personu dažādās situācijās.

Tiek izveidotas un aprīkotas telpas cietušo bērnu un bērnu liecinieku pratināšanai, aptverot Rīgu un reģionus.

Runājot par būtiskākajām aktualitātēm 2019. gadā, A.Rinkevics papildus “Bērna mājas” modeļa un NPAIS turpmākai attīstībai uzsver dažus preventīvos pasākums. Pirms 2 – 3 gadiem tikai izveidota skolu drošības programma, lai padarītu skolu par drošu vidi. Tiek plānoti dažādi pasākumi. Piemēram, šogad notiks apmācības izglītības iestāžu personālam par atkarību izraisošu vielu identificēšanu. Aktuāla ir arī zināšanu sniegšana pedagogiem un bērniem par iespējamiem riskiem interneta vidē attiecībā uz noziedzīgiem nodarījumiem pret dzimumneaizsakaramību.

**E.Šnore** pateicas par sniegto prezentāciju. Jautā, vai pieaug tikai nepilngadīgo personu izdarīto administratīvo pārkāpumu skaits.

**A.Rinkevics** atbild, ka kopējā situācija nav mainījusies, bet attiecībā uz bērniem ir aktīvāka kontrole.

**E.Šnore** vēlas uzzināt iemeslu.

**A.Rinkevics** skaidro par reformu, kas tika uzsākta pirms diviem gadiem. Uzskata, ka vēlamais kontroles apjoms vēl nav sasniegts. Atgādina Valsts policijas veikto pētījumu par latento noziedzību, kurš tika prezentēts arī komisijā.

**I.Klementjevs** pateicas visām institūcijām, kuras strādā ar bērnu noziedzības novēršanas jautājumiem.

Jautā, cik izmaksājusi Pamatnostādņu īstenošanas programma.

Interesējas, kas darīts, lai padarītu bērniem drošāku ceļu, piemēram, no skolas uz mājām.

Jautā, vai noziedzīgus nodarījumus pārsvarā izdara bērni, kuri ir no nelabvēlīgām ģimenēm.

**A.Rinkevics** uz pēdējo jautājumu atbild, ka šādas statistikas nav, bet to var veikt. Norāda, ka noziedzīgus nodarījumus izdara arī bērni no labvēlīgām ģimenēm, jo vecāki velta bērniem par maz laika.

Informē, ka 2018. gadā tika izveidots informatīvs materiāls vecākiem, kurā sniegti padomi, kā padarīt drošāku bērnu ceļu uz skolu, proti, skaidrojot bērniem, kā izturēties dažādās situācijās. Uzsākts arī kopīgs projekts ar pašvaldībām par vides drošību. Iecirkņu inspektoriem dots uzdevums izprast galvenās aktualitātes, riskus un veikt profilaktiskus pasākumus. Šis jautājums sevišķi tika aktualizēts pēc gadījuma ar Imantas pedofilu.

A.Rinkevics uzskata, ka politikas efektivitātes izmaksas nav iespējams aprēķināt.

**I.Klementjevs** norāda, ka izmaksas ir svarīgas saistībā ar valsts budžeta veidošanu.

**A.Jurševics** informē, ka pasākumu plānā aptuveni 200 tūkstoši *euro* paredzēti preventīviem pasākumiem un telpu pielāgošanai bērnu pratināšanai. Pasākumiem 2019. gadā finansējums nav paredzēts, savukārt 2020. gadā vidēja termiņa budžeta projektā – ir. Vērš uzmanību uz “Bērnu mājas” projektu, kas paredzēts no dzimumnoziegumiem cietušajiem bērniem.

**J.Ādamsons** pateicas visām iesaistītajām institūcijām par darbu.

Jautā par cīņu pret apreibinošu vielu lietošanu. Norāda uz latentās noziedzības pieaugumu. Interesējas, vai ir noskaidrots, cik bērni izbraukuši no Latvijas un cik no tiem bijuši policijas redzeslokā, kā arī, cik bērni neapmeklē skolas. Saistībā ar profilaktisko darbu jautā, cik valstī ir iecirkņa inspektoru un nepilngadīgo lietu inspektoru.

**A.Rinkevics** attiecībāuz jautājumu par profilaktisko darbu norāda, ka bērnu noziedzības pamatā ir sociāli ekonomiskie iemesli. Tātad par šo jomu jāatbild Labklājības ministrijai, bet Valsts policijai jāiesaistās.

Paziņo, ka nav zināms, cik bērni izbraukuši no valsts.

**D.Landmane** piebilst, ka valstī ir 114 nepilngadīgo lietu inspektori.

**A.Rinkevics** skaidro, ka tātad 1- 2 inspektori vienā iecirknī. Kopējais iecirkņa inspektoru skaits ir virs 600. Katram iecirkņa inspektoram ir preventīvā darba plāns un uzdevumi. A.Rinkevics min piemērus no iecirkņa inspektoru prakses un norāda, ka viņa uzdevums ir analizēt inspektoru paveikto.

**J.Rancāns** norāda, ka Pamatnostādņu pasākumu plānā neatrod, kā risināt jautājumu, lai bērni nesāktu lietot aizliegtās vielas. Uzsver, ka nav izstrādāta politika un informatīvie materiāli izglītošanas jomā par šiem jautājumiem.

**A.Rinkevics** komentē, ka narkotisko vielu lietošanas profilakse ir Veselības ministrijas kompetencē. Uzsver iepriekšējos gados veiktās kontroles funkcijas nozīmi, norādot, ka toreiz ar to tika atrisinātas daudzas problēmas. Vērš uzmanību uz ārvalstu ilgtermiņa programmām atkarību novēršanai.

**J.Rancāns** jautā, vai ir izstrādāta politika, kas vērsta uz attieksmes maiņu šajā jautājumā.

**S.Treimane** skaidro, ka darbs notiek un šīs tēmas ir iekļautas gan mācību, gan audzināšanas saturā. Atzīmē profesionālo kompetenču pilnveidi. Jautājums ir par izglītības iestāžu ieinteresētību, sadarbību. Vērš uzmanību uz jauno mācību saturu.

**S.Līviņa** nepiekrīt, ka valstī nav profilakses programmas. Šobrīd Latvijā ir liels Eiropas Sociālā fonda atbalsts veselības veicināšanai, un atkarību profilakse ir viena no šīm jomām. Līdz ar to pašvaldībām ar piešķirto finansējumu ir iespēja īstenot veselības veicināšanas pasākumus, tai skaitā attiecībā uz smēķēšanas, alkohola lietošanas mazināšanu starp nepilngadīgajiem.

Informē, ka paredzēta sabiedrības informēšanas kampaņa jautājumā par to, lai nepilngadīgie nesāktu lietot narkotiskās vielas, alkoholu un smēķēt. Veselības ministrija sadarbojas ar Izglītības un zinātnes ministriju jaunā mācību standarta izstrādē.

**J.Rancāns** secina, ka visi iepriekš minētie pasākumi nav efektīvi, jo apreibinošo vielu lietošanas gadījumu skaits pieaug.

**S.Līviņa** nepiekrīt šim viedoklim. Vērš uzmanību uz jaunu tendenci – elektroniskajām cigaretēm.

**M.Staķis** lūdz Valsts policijas viedokli, kā profilakses pasākumu process varētu tikt padarīts efektīvāks, un kā varētu palīdzēt Saeima.

**A.Rinkevics** uzskata, ka būtu jāveic padziļināta analīze.

Atzīmē, ka ir valstis, kurās sociālā atbalsta struktūras darbojas visu diennakti.

**A.Latkovskis** pateicas institūcijām par darbu ar sabiedrisko transportlīdzekļu vadītājiem, kuru apmēram pirms gada aktualizēja komisija.

Jautā, vai, ņemot vērā noziedzīgu nodarījumu atkārtotību, Valsts policija sadarbojas ar Jaunsardzi, iesakot bērnus šai kustībai.

**A.Rinkevics** atbild, ka šāda politikas instrumenta nav. Tomēr Valsts policijas un pašvaldību sociālo dienestu darbinieki aktīvi meklē iespējas iesaistīt bērnus dažādās aktivitātēs, piemēram, sportā.

**A.Mirbahs** informē, ka Jaunsardzē pieņem visus bērnus. Sola izpētīt, kā ieviest sadarbību ar Valsts policiju.

**J.Jurašs** norāda, ka NPAIS pārzinis un turētājs ir Iekšlietu ministrijas Informācijas centrs. Sistēma var pilnvērtīgi darboties tikai tad, ja tajā tiek ievadīti visi paredzētie dati. Interesējas par iemesliem, kādēļ tas netiek darīts. Jautā, vai ir kāda institūcija, kas varētu plānveidīgi koordinēt ministriju un resoru darbību un īstenot preventīvos pasākumus. Kā piemēru atzīmē nepieciešamību sasaistīt Rīgas bāriņtiesas sistēmu BARIS ar NPAIS.

**A.Jurševics** piekrīt, ka arī tiesībsargs aktualizē šo jautājumu. Šobrīd NPAIS turētājs jeb tehniskais pārzinis, kā arī satura pārzinis ir Iekšlietu ministrijas Informācijas centrs. Tiesībsargs ierosina vērtēt jautājumu par NPAIS pārziņa maiņu.

**A.Jurševics** lūdz izteikties Informācijas centra pārstāvi M.Kukjāni.

**M.Kukjāne** skaidro, ka Informācijas centrs ir tehniska iestāde un tas nespēj pilnvērtīgi izpildīt sistēmas pārziņa uzdevumus, jo centra kompetencē nav koordinēt politikas jautājumus bērnu tiesību jomā. Tā ir lielākā Informācijas centra problēma, gan veidojot jaunas sistēmas, gan uzlabojot esošās. Pietrūkst procesa pārzinātāja, kas saskatītu kopainu. Informācijas centrs cieši sadarbojas ar Labklājības ministriju un Valsts bērnu tiesību aizsardzības inspekciju, un tas procesu atvieglo. Centrs ir gatavs tehniski uzlabot NPAIS darbību, bet ir nepieciešama vadošā iestāde par sistēmas satura jautājumiem.

Saistībā ar tehniskiem pasākumiem attiecībā uz ārējiem reģistriem M.Kukjāne informē, ka šobrīd testējot tiek risināts jautājums par datu saslēgšanu ar Rīgas bāriņtiesas reģistru, un to paredzēts pabeigt aptuveni mēneša laikā. Ir uzsākta informācijas apmaiņa ar Valsts izglītības informācijas sistēmu. Notiek arī testēšanas darbs ar Ieslodzījuma vietu pārvaldes sistēmu. Datu apmaiņa kopumā ir nodrošināta par gandrīz 99 %. M.Kukjāne akcentē, ka Informācijas centrs nespēj izkontrolēt, vai NPAIS dati tiek ievadīti pilnīgi, jo tas nav centra kompetencē.

**J.Jurašs** norāda, ka Ministru kabineta noteikumi nosaka datu ievadīšanas obligātumu.

**A.Jurševics** atzīst, ka datu ievades obligātums noteikts ar Ministru prezidenta rīkojumu. Tomēr Iekšlietu ministrija nevar atbildēt, kādēļ šo pienākumu neveic visas iestādes.

**J.Jurašs** lūdz Latvijas Pašvaldību savienības viedokli.

**G.Krasovskis** uzsver, ka NPAIS jābūt vienam turētājam, kas pārvaldītu visus procesus. Sākotnēji NPAIS tika veidota uz Iekšlietu ministrijas bāzes, tādējādi, varbūt ietaupot tehniskos resursus. Informē, ka Latvijas Pašvaldību savienība daudz rakstījusi par sistēmas nepilnībām. Galvenais trūkums – nav kopēja redzējuma un atbildīgā. Izsaka cerību, ka šo jautājumu varētu mēģināt risināt ar komisijas palīdzību. Daudzas institūcijas neievada datus NPAIS gan objektīvu, gan subjektīvu iemeslu dēļ. Piemēram, Izglītības un zinātnes ministrija tikai šobrīd sākusi datu ievadi sistēmā. G.Krasovskis akcentē, ka sistēmas attīstība notiek, bet iztrūkst kopīgs redzējums.

**J.Jurašs** dod vārdu Labklājības ministrijas pārstāvei.

**L.Liepa** norāda, ka Labklājības ministrija vērtē tiesībsarga atzinumu un ņems vērā tajā konstatētos trūkumus.

Informē par ministrijas īstenotajiem pasākumiem Pamatnostādņu uzdevumu izpildei:

* kopš 2010. gada Valsts bērnu tiesību aizsardzības inspekcija īsteno kustību “Draudzīga skola”, kurā šobrīd piedalās aptuveni 200 skolas; rīkoti dažādi pasākumi – konferences, konkursi u.c.;
* sociālās rehabilitācijas pasākumi, tai skaitā tiem bērniem, kuri cietuši no vardarbības; šie pakalpojumi tiek sniegti caur krīzes centriem, un 2018. gadā tos saņēma 1042 bērni;
* “Bērnu mājas” projekts; atbilstoši valdības uzdevumam Labklājības ministrija un Tieslietu ministrija 2019.–2024. gadā strādās pie tiesiskā regulējuma izstrādes, lai “Bērnu mājas” principus ietvertu normatīvajos aktos. Vienlaikus plānots minētajā piecu gadu periodā īstenot Eiropas Ekonomiskās zonas projektu attiecībā uz “Bērnu māju”;
* Valsts bērnu tiesību aizsardzības inspekcijas veiktie pasākumi sadarbībā ar Latvijas Interneta asociāciju par bērnu drošību interneta vidē, piemēram, bērnu uzticības tālrunis, psiholoģiskā aizsardzība u.tml.;
* Valsts bērnu tiesību aizsardzības inspekcija kopš 2016. gada īsteno Eiropas Sociālā fonda projektu, kura ietvaros tiek īstenota speciālistu apmācība par bērnu tiesību aizsardzības jautājumiem. 2018. gadā apmācīti 2200 speciālisti;
* Valsts bērnu tiesību aizsardzības inspekcijā izveidota konsultatīvā nodaļa, kas sniedz atbalstu bērniem ar saskarsmes grūtībām, uzvedības traucējumiem un no vardarbības ģimenē cietušiem bērniem. Nodaļa sniedz rekomendācijas gan bērnu likumiskajiem pārstāvjiem, gan izglītības iestādēm, gan sociālajiem dienestiem. 2018. gadā pakalpojums sniegts 230 bērniem, un kopumā sagatavotas 645 rekomendācijas.

**R.Bergmanis** pateicas institūcijām par veikto darbu. Rosina nākotnē padomāt par kopīgu redzējumu attiecībā uz visu iesaistīto institūciju darbu bērnu noziedzības novēršanas jomā. Norāda uz problēmu, ka Pamatnostādnēs minēta sasaiste ar citiem politikas plānošanas dokumentiem, kuru izpildei paredzēti citi termiņi. Uzsver, ka ir vajadzīgs viens visu iesaistīto institūciju darba koordinators. Šobrīd cīnāmies ar sekām, bet ir jāvērš uzmanība uz problēmu cēloņiem. Iesaka ņemt vērā citu valstu pieredzi.

**J.Jurašs** norāda, ka Bērnu tiesību aizsardzības likuma 62. pants paredz, ka Labklājības ministrija koordinē valsts un pašvaldību institūciju sadarbību to kompetencē esošajos bērnu tiesību aizsardzības un ģimenes jautājumos. Jautā, vai Labklājības ministrija varētu uzņemties koordinatora lomu.

**L.Liepa** skaidro, bērnu tiesību aizsardzības jautājumi ir horizontāla politika, kurā iesaistītas daudzas ministrijas. Vēsturiski ir tikuši veidoti dažādi sekretariāti. Šobrīd kompetences bērnu tiesību aizsardzības jomā ir sadalītas. Labklājības ministrijai ir funkcijas sociālo dienestu un bāriņtiesu darbības koordinēšanā saistībā ar bērnu tiesību jomu. Bērnu tiesību aizsardzības kontroli un bāriņtiesu metodisko vadību veic arī Valsts bērnu tiesību aizsardzības inspekcija.

**J.Jurašs** jautā, vai šobrīd ir kāda institūcija, piemēram, darba grupa, kas domā par šo jautājumu, jo katrā resorā veiktais darbs neveido vienotu sistēmu.

Dod vārdu Tieslietu ministrijas pārstāvēm.

**I.Salinieka** informē, ka Tieslietu ministrija ir informējusi Ministru kabinetu, ka Bērnu antisociālās uzvedības prevencijas likumprojekts ir atzīstams par neaktuālu, ņemot vērā par likumprojektu starpinstitūciju saskaņošanas laikā izteiktos iebildumus. Secināts, ka ar šo jautājumu ir jāstrādā vienai iestādei. Pārresoru koordinācijas centrs pagājušajā gadā sagatavoja un Saeimas Sociālo un darba lietu komisijā prezentēja informatīvo ziņojumu par nepieciešamajiem uzlabojumiem starpnozaru sadarbībā un palīdzības sniegšanā bērniem ar psihiskiem, attīstības un uzvedības traucējumiem, kā arī antisociālu uzvedību. Informatīvā ziņojuma pasākumu plānā ir ietverts uzdevums Tieslietu ministrijai šā gada laikā sagatavot grozījumus Bērnu tiesību aizsardzības likumā un paredzēt starpinstitucionālas tiešās pārvaldes iestādes izveidi. Iestādes nosaukums varētu būt Pedagoģiski psiholoģiskā atbalsta dienests, un tajā varētu būt integrētas Valsts bērnu tiesību aizsardzības inspekcijas un Valsts izglītības satura centra funkcijas. Iestādes padomē varētu darboties arī citu ministriju pārstāvji, kuru kompetencē ir bērnu jautājumi. Dienestam valstī varētu būt 10 struktūrvienības, kurās darbotos ārsti, psihologi, psihiatri, pedagogi, policisti u.c. Dienests sniegtu visas nepieciešamās konsultācijas, tai skaitā arī ģimenei, lai bērns varētu atgriezties normālā dzīvē.

**K.Ķipēna** informē par Tieslietu ministrijai Pamatnostādnēs paredzēto uzdevumu izpildi. Ieslodzījumu vietu pārvalde labi izpildījusi uzdevumus attiecībā uz darbinieku apmācību, nepilngadīgo notiesāto resocializācijas programmām un nepilngadīgo iesaistīšanu izlīguma procesā. Gan Ieslodzījuma vietu pārvaldei, gan Valsts probācijas dienestam ir tehniskas dabas problēmas sadarboties ar NPAIS, bet tās tiek aktīvi risinātas.

**R.Bergmanis** interesējas par **Cēsu Audzināšanas iestādi nepilngadīgajiem un** Tieslietu ministrijas sadarbību ar Norvēģiju.

**K.Ķipēna** skaidro, ka, ja pirms 15 gadiem Cēsu iestādē bija 300 bērni, tad tagad visā Ieslodzījuma vietu sistēmā – aptuveni 32 bērni. Cietumos nepilngadīgie nonāk tikai par smagiem un sevišķi smagiem noziegumiem. Aicina komisiju kādā no sēdēm uzklausīt Ieslodzījuma vietu pārvaldes un Valsts probācijas dienesta pārstāvjus, kas varētu sniegt detalizētāku informāciju.

Tieslietu ministrijas sadarbība ar Norvēģiju attīstās. Ir plānots būvēt mācību centru darbinieku apmācībai.

**J.Jurašs** dod vārdu Izglītības un zinātnes ministrijas pārstāvei.

**S.Treimane** informē par galvenajām Pamatnostādņu plāna īstenošanas aktualitātēm. Pirmkārt, tas ir preventīvais darbs, kas ietver interešu izglītības programmas, sadarbību ar Jaunsardzi un citas aktivitātes. Otrais darbības virziens ir pedagogu profesionālo kompetenču pilnveide, proti, izpratnes veidošana par bērnu tiesību aizsardzības jautājumiem un ētiskajiem un morālajiem principiem. Treškārt, tas ir darbs ar jauniešiem, kas iekļauj visdažādākās programmas. Norāda, ka, tā kā Pamatnostādņu pasākumu plāns pieņemts 2013. gadā, tajā nav iekļauti šobrīd aktuālie uzdevumi.

**Jurašs** dod vārdu Aizsardzības ministrijas pārstāvei.

**L.Liepiņa** īsi informē par diviem galvenajiem plāna virzieniem – bērnu aktivitāšu nodrošināšanu un Jaunsardzes pārstāvniecības nodrošināšanu visā Latvijas teritorijā.

Nākotnē uzmanība tiks pievērsta Jaunsardzes kvalitātes uzlabošanai, personāla apmācībai un valsts aizsardzības mācības ieviešanai (sākta 13 skolās).

**R.Bergmanis** jautā, vai bažas nerada tas, ka jaunās valdības deklarācijā nav minēta valsts aizsardzības mācības ieviešana.

**A.Mirbahs** atbild, ka savā līmenī nesaskata problēmas. Saistībā ar valsts aizsardzības mācības ieviešanu paredzētas tikšanās ar Izglītības un zinātnes ministrijas Valsts izglītības satura centra pārstāvjiem.

*J.Jurašs un A.Mirbahs diskutē par valsts aizsardzības mācības ieviešanu skolās.*

**M.Staķis** uzsver, ka valsts aizsardzības mācība pozitīvi ietekmē nepilngadīgo noziedzības novēršanu.

**J.Jurašs** jautā, vai vēl kāds vēlas izteikties.

**A.Blumbergs** aicina vairāk domāt par noziedzības novēršanu, nevis sodīšanu.

**J.Jurašs** rezumē, ka, novērtējot katras ministrijas un resora ieguldījumu, jāsecina, ka nav kopīga koordinējoša darba. Lūdz atbildīgās institūcijas pēc iespējas ātrāk vienoties par NPAIS metodiskās vadības nodrošinātāju. Aicina vērsties Saeimā vai komisijā ar nepieciešamajām likumdošanas iniciatīvām.

**J.Jurašs** pateicas uzaicinātajām amatpersonām par piedalīšanos sēdē.

1. **Dažādi.**

**J.Jurašs** dod vārdu deputātam M.Staķim.

**M.Staķis** ierosina apvienot Stratēģiskās komunikācijas apakškomisiju un Visaptverošas valsts aizsardzības apakškomisiju, par kuru izveidi šā gada 22. janvāra sēdē tika pieņemts lēmums.

*Par aktualizēto jautājumu diskutē A.Blumbergs, I.Barvika, R.Bergmanis, I.Klementjevs, J.Jurašs, E.Šnore, A.Latkovskis.*

A.Latkovskis ierosina šo jautājumu pārrunāt frakcijās.

Komisija **nolemj** pagaidām neapvienot Stratēģiskās komunikācijas apakškomisiju un Visaptverošas valsts aizsardzības apakškomisiju.

**J.Jurašs** slēdz sēdi.

Komisijas priekšsēdētājs J.Jurašs

Komisijas sekretārs E.Šnore

Sēdes protokolētāja D.Sunepa